b'\n_START_ARTICLE_\nRok\n_START_SECTION_\nTujejezikovne oblike imena\n_START_PARAGRAPH_\nRoky, Rocco (it.), Roch (fr.),  Rocha (lu\xc5\xbe.), Rochi, Rocho, Rochus, Rock, Rocky\n_START_SECTION_\nIzvor imena\n_START_PARAGRAPH_\nIme Rok izhaja iz latinskega ali nem\xc5\xa1kega imena Rochus, ki ga razlagajo kot latinizirano obliko germanskega imena Rocho, ki pa je skraj\xc5\xa1ana oblika imena Rochwald, zlo\xc5\xbeenega iz  dveh starovisokonem\xc5\xa1kih besed roh\xc3\xb4n \xc2\xbbrjoveti, tudi bojna pesem pri Germanih\xc2\xab\xc2\xa0in iz waltan \xc2\xbbvladati\xc2\xab.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije pa je bilo na dan 31. decembra 2007 v Sloveniji \xc5\xa1tevilo mo\xc5\xa1kih oseb z imenom Rok: 9.234. Med vsemi mo\xc5\xa1kimi imeni pa je ime Rok po pogostosti uporabe uvr\xc5\xa1\xc4\x8deno na 25. mesto.\n_START_SECTION_\nOsebni praznik\n_START_PARAGRAPH_\nV cerkvenem koledarju je ima Rok god 16. avgusta. Rok je pri nas precej znan svetnik. Bil je Francoz iz Montpelliera, ki je romal v Rim in tam stregel ku\xc5\xbenim bolnikom. Zbolel je za kugo, se po legendi zavlekel v gozd in tam ob negi angela in psa ozdravel. Umrl je 16. avgusta 1327. Velja za enega najpomembnej\xc5\xa1ih zavetnikov proti kugi in ka\xc4\x8djemu piku, priporo\xc4\x8dali pa so se mu \xc5\xa1e \xc5\xbeanjice, \xc5\xa1ivilje, kroja\xc4\x8di, zidarji in tesarji.\n_START_SECTION_\nIzpeljava priimka\n_START_PARAGRAPH_\nRok je tudi priimek v Sloveniji in na Hrva\xc5\xa1kem. Tako je bilo v Sloveniji 45 oseb, ki so po podatkih SURS-a na dan 30. junija 2006 uporabljale ta priimek. Priimek Rok je  po pogostosti uporabe zasedal 7924 mesto.\n_START_SECTION_\nDogodki\n_START_PARAGRAPH_\nNa dan sv. Roka je v Dravogradu, Radljah ob Dravi in v Dravljah Rokov sejem.\n_START_SECTION_\nZanimivosti\n_START_PARAGRAPH_\nSvetemu Roku v \xc4\x8dast so pri nas predvsem ju\xc5\xbeno od Drave postavili precej manj\xc5\xa1ih cerkvic. V letu 1985 jih je bilo \xc5\xa1e 33. Po Sv. Roku je dobilo ime ve\xc4\x8d naselij predvsem na Hrva\xc5\xa1kem, kjer je Sv. Rok tudi de\xc5\xbeelni patron. Najbolj znano umetni\xc5\xa1ko upodobitev  svetega Roka je izdelal italijanski slikar Tintoretto. Slika se nahaja v \xc5\xa0oli sv. Roka v Benetkah, kjer se nahajajo tudi relikvije tega svetnika.'